b'\n_START_ARTICLE_\nBakteeriper\xc3\xa4inen munuaissairaus BKD\n_START_PARAGRAPH_\nBakteeriper\xc3\xa4inen munuaissairaus eli BKD (engl. Bakterial kidney disease) on lohikaloissa esiintyv\xc3\xa4 tartuntatauti. Sairaus saattaa levit\xc3\xa4 niin kalasta toiseen ett\xc3\xa4 m\xc3\xa4din kautta j\xc3\xa4lkel\xc3\xa4isiin. Tauti ei tartu ihmiseen. Sen aiheuttaa bakteeri nimelt\xc3\xa4 Renibacterium salmoninarum. Tautiin ei tunneta tehokkaita rokotteita eik\xc3\xa4 l\xc3\xa4\xc3\xa4kityst\xc3\xa4. Kuningasloheen (Oncorhynchus tshawytscha) on tosin kokeiltu makrolidihoitoa Seattlen yliopistossa._NEWLINE_Tauti aiheuttaa muutoksia kalojen sis\xc3\xa4elimiss\xc3\xa4 kuten munuaisissa ja pernassa. Se my\xc3\xb6s hidastaa kalan kasvua ja muuttaa lihan v\xc3\xa4ri\xc3\xa4. Tauti etenee hitaasti eik\xc3\xa4 yleens\xc3\xa4 tapa kalaa. Taudilla on my\xc3\xb6s aggressiivinen muoto, joka aiheuttaa kaloissa verenvuotoja lihakseen sek\xc3\xa4 merkitt\xc3\xa4v\xc3\xa4\xc3\xa4 kuolleisuutta. _NEWLINE_Tauti havaittiin ensin vuonna 1933 Skotlannin joissa, mutta sit\xc3\xa4 esiintyy koko Euroopassa, ja se on levinnyt my\xc3\xb6s Yhdysvaltoihin ja Kanadaan sek\xc3\xa4 jopa tyynenmerenlohiin. Tautia on pyritty lains\xc3\xa4\xc3\xa4d\xc3\xa4nn\xc3\xb6llisesti vastustamaan, mutta vuodesta 2014 se on Euroopan unionin tasolla vain ilmoitettavana tautina. Evira pyrkii rajoittamaan taudin levi\xc3\xa4mist\xc3\xa4. Kuitenkin Karvianjoen sek\xc3\xa4 Oulujoen vesist\xc3\xb6t ovat poistetut vapaaehtoisen terveysvalvonnan piirist\xc3\xa4.'